Hvis man skal til og fra Sverige og Norge kan man godt regne med en del forsinkelser og aflysninger, hvis man skal med færgen.

Stena Saga måtte i går aftes blive i havn i Oslo i stedet for at sejle til Frederikshavn. Men stormen vil påvirke en del andre færgeafgange til og fra Sverige og Norge. - Det vil påvirke flere tusinde passagerer, siger administrerende direktør i Stenaline, Carsten Kruse til TV2/Nord. Færgen mellem Göteborg og Frederikshavn sejler klokken ni i stedet for den planlagte afgang kvart over syv. - Hvis der er en aflysning, så ringer vi til passagererne og flytter dem rundt. Det er sjældent, at alle færger er ude af drift, siger Carsten Kruse til TV2/Nord. Færgerne er mest påvirket, når de skal i havn. Når de er ude på åbent hav, betyder vindstyrken ikke lige så meget.